**Amintiri din colț de rai**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iar scormone prin gânduri amintirea

Când primăvara curge peste plai…

Pe culme soarele-și înalță firea

Trezind iarăși la viață colț de rai.

Privirile îmbracă depărtarea,

Cerul se-ntinde peste necuprins,

Spre cimitir a înverzit cărarea,

Năframe peste garduri s-au întins.

Drumuri răsar și privesc în tăcere

Către zidiri ce se pierd spre apus,

Dangăt de clopot se ‘nalță și piere

Uitând despre toate câte-ar fi spus.

.........................................................

Raze târzii cu reflexe bizare

Pâlpâind în ferestrele goale

Dorm atârnate pe umeri de zare

Visând paradisuri astrale!